b'\n_START_ARTICLE_\n\xc3\x98yelokkm\xc3\xb8ll\n_START_SECTION_\nUtseende\n_START_PARAGRAPH_\nSm\xc3\xa5 (vingespenn 5 \xe2\x80\x93 14 mm) sommerfugler som s\xc3\xa6rlig kan kjennes p\xc3\xa5 den framskytende, langh\xc3\xa5rete pannen ("parykk"). De utst\xc3\xa5ende h\xc3\xa5rene dekker det meste av fasett\xc3\xb8ynene sett ovenfra, derav det norske navnet p\xc3\xa5 gruppen. Kroppen er forholdsvis kort og trinn, hodet middels stort. Antennene er tr\xc3\xa5dformede og omtrent s\xc3\xa5 lange som 2/3 av forvingelengden. Forvingene er avlange, forholdsvis smale, i spissen avrundede med lange h\xc3\xa5rfrynser ytterst. De er sterkt varierende p\xc3\xa5 farge: hvite, brune, bronseaktige eller mer eller mindre spraglete. Bakvingene er smale, tilspissede med lange h\xc3\xa5rfrynser. Beina er forholdsvis lange med markerte sporer.\n_START_SECTION_\nLevevis\n_START_PARAGRAPH_\nLarvene utvikler seg p\xc3\xa5 ulike planter. Hver enkelt art har vanligvis bare \xc3\xa9n eller noen f\xc3\xa5 vertsarter, men familien har blitt registrert fra over 20 forskjellige plantefamilier. De nordiske artene lever enten p\xc3\xa5 kurvplantefamilien (Asteraceae), blant andre p\xc3\xa5 ryllik, prestekrage, strandstjerne og forskjellige malurt-arter, eller p\xc3\xa5 l\xc3\xb8vtr\xc3\xa6r, blant andre alm, asal, rogn, bj\xc3\xb8rk, lind, hassel, eik, or, trollhegg, l\xc3\xb8nn, eple og p\xc3\xa6re. Noen utenlandske arter lever p\xc3\xa5 bartr\xc3\xa6r i sypressfamilien (Cupressaceae). Det finnes ogs\xc3\xa5 arter som angriper nyttevekster, blant annet bomull. De nyklekte larvene minerer inne i bladene p\xc3\xa5 vertsplanten, men etter det f\xc3\xb8rste larvestadiet skifter de form (hypermetamorfose), kryper ut og spiser p\xc3\xa5 bladene fra utsiden. Ved kraftige angrep kan de skjelettere bladene helt. De utvokster larvene spinner en kokong av silke med karakteristiske lengderibber, der de forvandler seg til en puppe.'